Almestjertvinge

Almestjertvinge er en av stjertvingene, en dagaktiv sommerfugl i gruppen glansvinger. Den er på den nasjonale rødlisten og har hatt stor tilbakegang flere steder, fordi artens leveområder er redusert.

Utseende 
Begge kjønn har brunsvart, mørk farge på vingenes overside. Bakerst på bakvingen er en liten orange flekk og stjerten har litt hvit farge.  Vingeundersidene er stort sett brungrå, men har et hvitt tverrbånd, over vingene, som på bakvingen danner en lett kjennelig W. Bakvingen har flere gul orange halvmåne flekker med mørk kjerne like ved «stjerten». Disse danner et kort, med lett synlig bånd på bakvingen. 

Vingespennet er mellom 26 og 32 millimeter.

Levevis 

Almestjertvinge lever på alm. Biotopen er skogbryn der vertstreet vokser, men også parker og hager. Eggene klekker tidlig på våren før almen får blader, og de nyklekte larvene livnærer seg i starten av almens blomsterknopper. Av den grunn er arten avhengig av større almetrær som bærer blomster. Arten flyr høyt og ofte i trekronene, den besøker sjeldnere blomsterenger. 

Larven lever på almetrær, av både unge blad og kopper.

Almestjertvinge tilhører gruppen av insekter med fullstendig forvandling (holometabole insekter), som gjennomgår  en metamorfose i løpet av utviklingen. Mellom larvestadiet og det voksne stadiet er et puppestadium, en hvileperiode, der sommerfuglens indre og ytre organer endres. Larvens bøyelige og myke kropp omdannes til en puppe med hardt skall. Når skallet er hardt begynner omdanningen fra larve til den voksne (imago) glansvingen. De indre organer brytes i varierende grad ned til en cellemasse.  En omorganisering skjer og dyret bygges opp igjen.  Puppeperioden varierer etter temperaturen, vanligvis noen uker.

Utbredelse 
Almestjertvinge finnes i Danmark, det sydligste av Sverige og Finland. Den er utbredt i Nord-Afrika, Asia øst til Japan, i hele Europa, unntatt lengst nord. Arten er utbredt på Sørlandet og den sydlige delen av Østlandet. I Agder og Telemark går den langt inn i landet, og de siste ti årene later arten til å ha hatt en viss ekspansjon innover i landet flere steder, noe som trolig har sammenheng med varmere klima. Nordligste funn er Hamar. Den største trusselen mot arten er almesyken som gjør at lokale populasjoner av arten dør ut. Arten er ekstra sårbar ved at almesyken særlig dreper de større almetrærne som almestjertvingen er avhengig av. 

Selv om det ikke er påvist noen tilbakegang hos almestjertvinge, og arten tvert imot synes å ha utvidet utbredelsesområdet sitt noe, må man anta at det finnes en udokumentert tilbakegang som følge av at vertsplanten går tilbake.

Rødlistevurdering 
Vurdering: Arten vurderes i 2021 som nær truet, NT, med bakgrunn i pågående reduksjon i populasjonsstørrelse. Dette er en nedjustering i forhold til rødlista 2015, hvor arten ble vurdert som sårbar, VU. Nedjusteringen skyldes først og fremst endret bruk av kriterier og gjenspeiler ikke en reell endring i artens situasjon.

Konklusjon: Almestjertvinge Satyrium w-album vurderes i 2021 som nær truet, NT.

Systematisk inndeling 

 sommerfugler (Lepidoptera)
 gruppe / overfamilie dagsommerfugler (Papilionoidea) 
 familie glansvinger (Lycaenidae) 
 delgruppe Lycaeninae
 stjertvinger (Theclini)
 Almestjertvinge (Satyrium w-album (Knoch, 1782) )

Referanser

Litteratur 
 Eliasson, C.U., Ryrholm, N., Holmer, M. Jilg, K. & Gärdenfors, U. 2005. Nationalnyckeln till Sveriges flora och fauna. Fjärilar: Dagfjärilar. Hesperiidae – Nymphalidae. ArtDatabanken, SLU, Uppsala. ISBN 91-88506-51-7
 Aarvik, Leif, Berggren, Kai, Hansen, Lars Ove. 2000. Norges Sommerfugler. Catalogus Lepidopterorum  Norwegiae. Norsk entomologisk forening. 192 sider. ISBN 82-995095-1-3
 Aarvik, Leif, Hansen, Lars Ove, Vladimir Kononenko. 2009. Norges Sommerfugler. Håndbok over Norges dagsommerfugler og nattsvermere. Norsk entomologisk forening, Naturhistorisk museum, Universitetet i Oslo. 432 sider. ISBN 978-82-996923-2-8

Eksterne lenker 
 
 Almestjertvinge - Moths and Butterflies of Europe and North Africa - flott bildesamling
 Almestjertvinge – Norges sommerfugler
  www.nhm.uio.no/fakta/zoologi/insekter/norlep/  Norges sommerfugler – Et norskspråklig nettsted om  norske sommerfugler.

Stjertvinger
Sommerfugler på norsk rødliste
Sommerfugler formelt beskrevet i 1782
Dyr formelt beskrevet av August Wilhelm Knoch